ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ
1. Ընթացիկ իրավիճակը և իրավական ակտի ընդունման անհրաժեշտությունը, առաջարկվող կարգավորման բնույթը
ՀՀ արդարադատության նախարարության և ԱՊՀ մասնակից պետությունների արդարադատության ոլորտի իրավասու մարմինների միջև ձևավորվել և տարիներ շարունակ իրականացվում է սերտ ու փոխշահավետ համագործակցություն՝ ուղղված արդարադատության ոլորտում փորձի փոխանակմանը, մասնագիտական երկխոսության խորացմանը և փոխադարձ հետաքրքրություն ներկայացնող ուղղություններով համագործակցության զարգացմանը։
Համագործակցության կարևորագույն հարթակներից է ԱՊՀ մասնակից պետությունների արդարադատության նախարարների խորհուրդը (այսուհետ՝ Խորհուրդ), որի գործունեությունն ուղղված է անդամ պետությունների՝ արդարադատության ոլորտում համագործակցության առաջնահերթությունների քննարկմանը, համատեղ նախաձեռնությունների և միջոցառումների նախանշմանը, ինչպես նաև արդիական իրավական և ինստիտուցիոնալ հարցերի շուրջ դիրքորոշումների և փորձի փոխանակմանը։ Խորհրդի նիստերի ընթացքում քննարկվում են ԱՊՀ մասնակից պետություններում արդարադատության ոլորտում թվայնացման, մարդու իրավունքների պաշտպանության, հակակոռուպցիոն քաղաքականության, իրավական փոխօգնության, ինչպես նաև այլ ոլորտների առնչվող արդիական հարցեր։ Խորհուրդը ձևավորվել է ԱՊՀ մասնակից պետությունների ղեկավարների 2005 թվականի օգոստոսի 26-ի որոշմամբ։
Խորհրդի հերթական՝ 19-րդ նիստը տեղի է ունեցել 2025 թվականի հունիսի 25-ին Բելառուսի Հանրապետությունում՝ Մինսկ քաղաքում, որի արդյունքներով ընդունված որոշմամբ Խորհրդի՝ 2026 թվականի նախագահությունը փոխանցվել է Հայաստանի Հանրապետությանը։ Այս կապակցությամբ Խորհրդի 20-րդ նիստի անցկացումը նախատեսվում է կազմակերպել 2026 թվականի նոյեմբերի 10-ին Երևանում։
Հայաստանի Հանրապետության կողմից Խորհրդի նախագահության ստանձնումը ենթադրում է ոչ միայն Խորհրդի աշխատանքների ընթացիկ համակարգման, այլև Խորհրդի հերթական նիստի՝ միջազգային ընդունված պրակտիկային և չափանիշներին համապատասխան կազմակերպման և ընդունող կողմին վերապահված արարողակարգային ու կազմակերպչական պարտավորությունների պատշաճ ապահովման անհրաժեշտություն։ Խորհրդի նիստի կազմակերպման շրջանակում նախատեսվում է ապահովել Խորհրդի անդամ հանդիսացող պետությունների (որպես դիտորդ հրավիրվել է նաև անդամ չհանդիսացող պետություն) արդարադատության նախարարների, փաստաբանական և նոտարական գործունեության բնագավառում ԱՊՀ մասնակից պետությունների բազային կազմակերպությունների ղեկավարների, այլ պաշտոնատար անձանց մասնակցությունը, մասնագիտական քննարկումների և երկկողմ ու բազմակողմ հանդիպումների անցկացումը, ինչպես նաև հյուրերի ընդունելության կազմակերպումը։ Միջոցառման անցկացումը հնարավորություն կտա ամրապնդել Հայաստանի Հանրապետության և ԱՊՀ մասնակից պետությունների միջև արդարադատության ոլորտում ձևավորված համագործակցությունը, ընդլայնել մասնագիտական կապերը, խթանել փոխադարձ հետաքրքրություն ներկայացնող ուղղություններով հետագա համագործակցության հնարավորությունները, ինչպես նաև պատշաճ ապահովելու Հայաստանի Հանրապետության կողմից Խորհրդի նախագահության բարձր պատասխանատվության իրացումը։
Այս համատեքստում միջոցառման կազմակերպման համար իրականացված նախնական հաշվարկով նախատեսվում են պատվիրակությունների ընդունելության, փոխադրման և կեցության, պաշտոնական ընդունելությունների կազմակերպման, նիստի կազմակերպչական ու տեխնիկական ապահովման, մշակութային ծրագրի իրականացման, ինչպես նաև հուշանվերների, տպագրական և անհրաժեշտ այլ նյութերի ձեռքբերման ծախսեր։
Պատվիրակությունների դիմավորման, ուղեկցման և ճանապարհման ընթացքում տրանսպորտային սպասարկման համար նախատեսվում է ընդհանուր 2,520,000 ՀՀ դրամ, որից 1,260,000 դրամը՝ պատվիրակությունների ղեկավարների համար 7 փոխադրամիջոց, իսկ 1,260,000 դրամը՝ պատվիրակությունների անդամների համար 7 փոխադրամիջոց ապահովելու նպատակով՝ 3 օր տևողությամբ և յուրաքանչյուր փոխադրամիջոցի համար օրական 60,000 դրամ հաշվարկով։ Պատվիրակությունների ղեկավար 6 նախարարների կեցության համար նախատեսվում է 1,620,000 դրամ՝ 3 գիշերվա համար՝ մեկ անձի մեկ գիշերավարձը 90,000 դրամ հաշվարկով։ Բացի այդ, «Զվարթնոց» օդանավակայանի պաշտոնական պատվիրակությունների սպասարկման սրահում նախարարների և նրանց ուղեկցող մեկական անձանց դիմավորման և ճանապարհման համար նախատեսվում է 120,000 ՀՀ դրամ՝ յուրաքանչյուր դեպքում 12 անձի համար՝ մեկ անձի հաշվով 5,000 դրամ արժեքով, նախատեսվում է նաև տեղում կազմակերպել հյուրասիրություն՝ շուրջ 200,000 ՀՀ դրամի չափով։
Պաշտոնական ընթրիքների, ճաշի և սուրճի ընդմիջման կազմակերպման համար նախատեսվում է ընդհանուր 3,025,000 ՀՀ դրամ։ Մասնավորապես, ժամանման և նիստի անցկացման օրերին կազմակերպվելիք պաշտոնական ընթրիքների համար նախատեսվում է համապատասխանաբար 450,000 ՀՀ դրամ՝ պատվիրակությունների ղեկավարների համար՝ 15 անձի հաշվարկով, մեկ անձի համար՝ 30,000 դրամ, և 1,200,000 ՀՀ դրամ՝ պատվիրակությունների բոլոր անդամների համար՝ 40 անձի հաշվարկով, մեկ անձի համար՝ 30,000 դրամ։ Ճաշի կազմակերպման համար նախատեսվում է 375,000 ՀՀ դրամ՝ պատվիրակությունների ղեկավարների համար՝ 15 անձի հաշվարկով, մեկ անձի համար՝ 25,000 դրամ, և 600,000 ՀՀ դրամ՝ պատվիրակությունների անդամների համար՝ 30 անձի հաշվարկով, մեկ անձի համար՝ 20,000 դրամ։ Սուրճի ընդմիջման համար նախատեսվում է 400,000 ՀՀ դրամ՝ 40 անձի համար՝ մեկ անձի հաշվով 10,000 դրամ արժեքով։
Նիստի անցկացման նպատակով համապատասխան տեխնիկական ապահովմամբ դահլիճի մեկօրյա վարձակալության համար նախատեսվում է 1,200,000 ՀՀ դրամ, խոսափողերի վարձակալության համար՝ 140,000 ՀՀ դրամ։ Այսպիսով, դահլիճի և նշված տեխնիկական միջոցների ապահովման ծախսերը կազմում են ընդհանուր 1,340,000 դրամ։
Հաշվի առնելով Խորհրդի 20-րդ նիստի հոբելյանական բնույթը՝ պատվիրակությունների ղեկավարների համար նախատեսվում է ձեռք բերել 10 հուշամեդալ կամ նմանատիպ խորհրդանշական նվեր՝ ընդհանուր 800,000 դրամ արժեքով, և 10 հուշանվեր՝ ընդհանուր 400,000 դրամ արժեքով, իսկ պատվիրակությունների անդամների համար՝ 20 հուշանվեր՝ ընդհանուր 300.000 դրամ արժեքով։ Հուշամեդալների և հուշանվերների ձեռքբերման ծախսերը կազմում են ընդհանուր 1,500,000 ՀՀ դրամ։ Նախատեսվում է նաև ունենալ մշակութային ծրագիր, որի համար անհրաժեշտ կլինի շուրջ 350,000 ՀՀ դրամ։
Միջոցառման կազմակերպման համար անհրաժեշտ նյութերի ձեռքբերման և տպագրության համար նախատեսվում է ընդհանուր 495,000 ՀՀ դրամ։ Նշված գումարով նախատեսվում է ապահովել միջոցառման անվանմամբ 50 թղթապանակ՝ 45,000 դրամ, 20 կաշվե թղթապանակ՝ 100,000 դրամ, 50 նոթատետր՝ 45,000 դրամ, ինչպես նաև 50 անհատական բեյջ՝ 75,000 դրամ, 50 գրիչ՝ 20,000 դրամ, և միջոցառման անվանմամբ մոտ 15 քառակուսի մետր մակերեսով մեկ պաստառ՝ 210,000 դրամ արժեքով։
Վերոգրյալի լույսի ներքո հաշվի առնելով Հայաստանի Հանրապետության կողմից 2026 թվականին Խորհրդի նախագահությունը ստանձնելու հանգամանքը, Խորհրդի 20-րդ նիստը Երևանում պատշաճ մակարդակով կազմակերպելու անհրաժեշտությունը, ինչպես նաև միջոցառման շրջանակում նախատեսվող պաշտոնական ընդունելությունների, արարողակարգային և այլ ներկայացուցչական միջոցառումների կազմակերպման հետ կապված լրացուցիչ ծախսերը՝ անհրաժեշտություն է առաջանում ավելացնել ՀՀ պետական բյուջեով Արդարադատության նախարարության ներկայացուցչական ծախսերի համար հատկացված միջոցները։
Ըստ այդմ՝ առաջարկվում է ՀՀ պետական բյուջեով Արդարադատության նախարարությանը հատկացվող ներկայացուցչական ծախսերի շրջանակում նախատեսված միջոցներն ավելացնել շուրջ 11,170,000 ՀՀ դրամով, ինչը հնարավորություն կտա ապահովելու ԱՊՀ մասնակից պետությունների արդարադատության նախարարների խորհրդի 20-րդ նիստի պատշաճ կազմակերպումն ու անցկացումը։
Միաժամանակ, «ՀՀ բյուջետային համակարգի մասին» 2025 թվականի դեկտեմբերի 17-ի թիվ ՀՕ-521-Ն օրենքով կատարված փոփոխությունների արդյունքում քաղաքացիական կացության ակտեր գրանցելու, դրանց մասին քաղաքացիներին կրկնակի վկայականներ, քաղաքացիական կացության ակտերում կատարված գրառումներում փոփոխություններ, լրացումներ, ուղղումներ կատարելու և վերականգնման կապակցությամբ վկայականներ տալու համար գանձվող պետական տուրքերը 2026 թվականի հունվարի 1-ից ուղղվում են ՀՀ պետական բյուջե /հաշիվ՝ /900005003711/։ Հարկ է նշել, որ 2026 թվականի հոկտեմբերի 5-ի դրությամբ ՀՀ պետական բյուջե քաղաքացիական կացության ակտերի գրանցման հետ կապված մուտքագրվել է ավելի քան 495 մլն դրամ պետական տուրք։ Նշված գումարից 288,224.2 հազ. դրամը ՀՀ կառավարության 14.05.2026թ. թիվ 666-Ն որոշմամբ ուղղվել է Արդարադատության նախարարության ՔԿԱԳ գործակալության 69 լրացուցիչ հաստիքային միավորի պահպանման ծախսերին: ԱՊՀ մասնակից պետությունների արդարադատության նախարարների խորհրդի 20-րդ նիստի կազմակերպման նպատակով անհրաժեշտ 11,170.0 հազ. դրամը նախատեսվում է ապահովող քաղաքացիական կացության ակտերի գրանցման հետ կապված եկամուտների հաշվին: 
2․ Կարգավորման նպատակը, ակնկալվող արդյունքները
Հայաստանի Հանրապետության կառավարության որոշման նախագծի ընդունմամբ կապահովվի Երևանում ԱՊՀ մասնակից պետությունների արդարադատության նախարարների խորհրդի 20-րդ նիստի պատշաճ մակարդակով կազմակերպումը և անհրաժեշտ ծախսերի իրականացումը:

3․ Նախագծի մշակման գործընթացում ներգրավված ինստիտուտները և անձինք․
Նախագիծը մշակվել է Արդարադատության նախարարության կողմից։

4․ Նախագծի ընդունման դեպքում լրացուցիչ ֆինանսական միջոցների անհրաժեշտության, պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման մասին.
Նախագծի ընդունման 2026 թվականի պետական բյուջեի եկամուտները և ծախսերը կավելանան 11,170.0 հազ․ դրամով:

5․ Կապը ռազմավարական փաստաթղթերի հետ. Հայաստանի Հանրապետության վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ 
Նախագիծը բխում է Կառավարության 2021-2026թթ. ծրագրի 1.1 կետից: 

